ועדת העבודה, הרווחה והבריאות, כנסת 15, פרוטוקול מספר 256, 2000-12-20 09:30

יאיר פרץ: תקנות הביטוח הלאומי (דמי קבורה) (תיקון), התשס"א2000-

רועי קרת: התקנות האלה לא הייתה כוונה שהן יהיו זמניות אלא הן תוכננו להיות מאותו יום והלאה, אבל יושב-ראש הוועדה החליט במהלך הדיון לתת להן תוקף זמני לשנה אחת בלבד.

רועי קרת: אם אני זוכר נכון זה היה מתוך כוונה לקשור לעניין הזה עניין אחר שלא לגמרי קשור וזה נושא של רכישת קבר בחיים כאשר באותו זמן, לפני שנה, נעשו ניסיונות להסדיר את הנושא וגם אנחנו היינו מעורבים בנושא, אבל זה לא הצליח.

רועי קרת: הכוונה הייתה שעד סוף השנה אפשר יהיה להביא את כל התיקון ביחד ובין היתר להאריך את התיקון הזה כי לא הייתה כוונה שהוא יהיה לשנה אחת.

רועי קרת: אם הוא נשאר זמני, התוצאה היא שמתחילת ינואר 2001 אנחנו צריכים לעדכן את הסכומים שאנחנו משלמים היום.

רועי קרת: לכן אנחנו באים עכשיו ומבקשים שהתקנות האלה יוארכו כפי שהייתה הכוונה המקורית מלכתחילה.

רועי קרת: בנוסף לאמור לעיל, יש עוד תיקון טעות שנפלה, אותה אנחנו מבקשים לתקן.

רועי קרת: לפני התיקון לתקנות היו בתקנות שני לוחות שקבעו כמה צריך לשלם וההפחתות שאנחנו ביצענו היו בשיעורים לפי הלוחות האלה.

רועי קרת: בתיקון של שנה שעברה הוספנו עוד לוח שזו התוספת לקבורת לילה ובטעות לא הכנסנו את הלוח הזה לחישוב של ההכנסות.

רועי קרת: אין ספק שזו הייתה טעות ואנחנו מבקשים לתקן אותה.

נסים זאב: אבי נפטר לפני שנתיים ואם לא היו לי את הקשרים בחברה קדישא הייתי צריך לשלם 7,000 דולר מינימום כדי לרכוש את אותה חלקה.

נסים זאב: אני אומר לכם שהנושא הזה צריך להיות מתוקן במהירות כי משפחות רבות סובלות מהעניין הזה.

נסים זאב: יש להוריד את התעריף ל2,500-2,000- דולר.

נסים זאב: אפשר להגיע לסכום שאפשר לעמוד בו.

נסים זאב: כל עוד הנושא הזה לא נסגר, אני חושב שהדברים האחרים הם משניים.

יאיר פרץ: אנחנו מאשרים באופן קבוע את מתן דמי הקבורה הלילית ומאשרים את מה שתוקן בתקנות.

יאיר פרץ: תקנות התגמולים לנפגעי פעולות איבה (הוצאת קבורה) (תיקון – הוצאות אחזקת קבר)

לאה רוזנברג: בעקבות התיקון בחוק עשינו את התקנות.

לאה רוזנברג: התיקון בחוק הסמיך את השר להתקין את התקנות ובעקבות דיון שהיה כאן

לאה רוזנברג: בוועדה סוכם שהמענק לאחזקת קבר יהיה בגובה שני-שליש מהשכר הממוצע והוא ישולם אחת לעשר שנים.

לאה רוזנברג: זו משמעות התיקון.

לאה רוזנברג: היום הם לא מקבלים כסף משום שמשרד הביטחון מחזיק את הקברים.

לאה רוזנברג: אנחנו לא מצאנו מישהו שיעשה זאת ולכן זה בא לידי ביטוי על-ידי הענקת מענק אחת לעשר שנים כדי לתחזק את הקבר.

יחזקאל לביא: אולי כדאי היה למצוא דרך לדאוג שאותו מכניזם יעשה גם את הפעולה הזו וגם את הפעולה הזו, אבל זה לא במסגרת תקנות כאלה אלא זה דבר שמחייב פעילות אחרת לחלוטין במישור שבין המשרדים.

לאה רוזנברג: אחת לזמן מסוים אנחנו נותנים את הכסף לבני המשפחה כאשר זה מענק שהייעוד שלו הוא לתחזק את הקבר אבל אנחנו לא יכולים לפקח על העניין הזה.

לאה רוזנברג: אנחנו יוצאים מתוך נקודת הנחה שבסופו של דבר המשפחה מעונינת בזה והיא תיקח את הכסף הזה שהוא בנוסף לתגמולים השוטפים שהם מקבלים.

לאה רוזנברג: אנחנו מדברים על 4,500 שקלים לעשר שנים.

לאה רוזנברג: הרעיון התבשל בוועדה ודובר על 400 שקלים לשנה.

לאה רוזנברג: לשלם ולתחזק את הקבר אחת לעשר שנים היה נשמע סביר.